
Előterjesztés Zalakaros Város Önkormányzata Képviselőtestülete 2024. október 8. napján tartandó alakuló ülésére

Tárgy: A polgármester illetményének és költségtérítésének megállapítása 

Az előterjesztést készítette: Tulok Anett jegyző

Tisztelt Képviselőtestület!

[bookmark: _Hlk178842478]A főállású polgármester illetményét összegszerűen kell meghatározni a Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) rendelkezései alapján. A főállású polgármester esetében az illetmény összege tekintetében nincs a képviselő-testületnek mérlegelésre lehetősége, azonban határozatban szükséges deklarálni annak összegét. 
Az illetményt, tiszteletdíjat összegszerűen kell megállapítani. Az illetményről, tiszteletdíjról az alakuló ülésen vagy az azt követő első ülésen kell határozni. 
Az illetmény, tiszteletdíj, egyéb juttatások közérdekből nyilvános adatnak minősülnek. Az Mötv. 35. § (4) bekezdése garantálja ezen adatok, összegek nyilvánosságra hozatalát, megismerhetőségét vagy hozzáférhetőségét. E kérdést nyilvános ülésen kell tárgyalni és arról – egyéb rendelkezés hiányában – egyszerű többséggel határozatot hozni. 

A polgármester illetménye meghatározásának szabályai: 

Mötv. 71. §. (2)  A megyei jogú város polgármestere, a fővárosi kerületi önkormányzat polgármestere megbízatásának időtartamára havonta illetményre jogosult, amelynek összege 1 300 000 forint.
(3)   A vármegyei önkormányzat közgyűlésének elnöke megbízatásának időtartamára havonta illetményre jogosult, amelynek összege megegyezik a (2) bekezdésben meghatározott illetmény 90%-ának összegével.
(4)  A polgármester illetménye a (2) bekezdésben meghatározott összeg
a) 40%-a az 500 fő és az az alatti lakosságszámú település polgármestere esetében;
b) 50%-a az 501–1500 fő lakosságszámú település polgármestere esetében;
c) 55%-a az 1501–2000 fő lakosságszámú település polgármestere esetében;
d) 60%-a a 2001–5000 fő lakosságszámú település polgármestere esetében;
e) 65%-a az 5001–10 000 fő lakosságszámú település polgármestere esetében;
f) 75%-a a 10 001–30 000 fő lakosságszámú település polgármestere esetében;
g) 85%-a a 30 000 fő lakosságszám feletti település polgármestere esetében.
(6) A főállású polgármester, a társadalmi megbízatású polgármester, a vármegyei önkormányzat közgyűlésének elnöke havonta az illetményének, tiszteletdíjának 15%-ában meghatározott összegű költségtérítésre jogosult.

A polgármester illetményének számításánál a helyi önkormányzati képviselők és polgármesterek választásáról szóló 2010. évi L. törvény 3. §-ában meghatározott – vagyis jelen esetben a 2023. szeptember 1-jei - lakosságszámot kell figyelembe venni (2934 fő)

Az Mötv. alapján a polgármester, figyelembe véve a település lakosságszámát - a megyei jogú város polgármestere, a fővárosi kerületi önkormányzat polgármestere illetményének 60%-ának megfelelő mértékű, vagyis bruttó 780.000 Ft/hó összegű illetményre és 117.000 Ft/hó összegű költségtérítése jogosult. 
Továbbá tekintettel arra, hogy a közszolgálati tisztviselőkről szóló 2011. évi CXCIX. törvény (Kttv.) 225/L. § alapján a polgármesteri foglalkoztatási – azaz a főállású polgármesteri - jogviszonyra is megfelelően alkalmazni kell a Kttv. 141. § (1)-(9) bekezdéseit, amely az idegennyelv-tudási pótlékról rendelkezik, ezért ha a polgármester angol, német, francia, orosz, kínai nyelvből a testületnek (mint munkáltatói jogkör gyakorlójának) bemutatott bizonyítványa alapján alap, közép- vagy felsőfokú nyelvvizsgával rendelkezik, akkor részére alanyi jogon jár a nyelvpótlék.

A Kttv. 141. § (6) bekezdése szerint a nyelvpótlék mértéke nyelvvizsgánként
			a) komplex felsőfokú (C1) nyelvvizsga esetében az illetményalap 100%-a,
			b) komplex középfokú (B2) nyelvvizsga esetében az illetményalap 60%-a,
	c) komplex alapfokú (B1) nyelvvizsga esetében az illetményalap 15%-a.

A Magyarország 2024. évi központi költségvetéséről szóló 2023. évi LV. törvény 62. § (1) és (7) bekezdései értelmében a polgármesteri foglalkoztatási jogviszony esetében a nyelvpótlék alapja szempontjából alkalmazandó illetményalap 38.650 Ft, függetlenül attól, hogy helyben a képviselő-testület a rendeletében milyen összegben határozta meg az alkalmazandó illetményalap összegét.
Czirákiné Pakulár Judit komplex középfokú német nyelvvizsgával rendelkezik, így 23.190, -Ft/hó összegben nyelvpótlékra jogosult. 

A fentiek alapján kérem e Tisztelt Képviselő-testületi tagokat az alábbi határozati javaslat elfgadására. 

Határozati javaslat:

Zalakaros Város Önkormányzatának Képviselő-testülete megállapítja, hogy Czirákiné Pakulár Judit polgármester 
1.	a Magyarország helyi önkormányzatairól szóló 2011. évi CLXXXIX. törvény 71. § (4) bekezdése alapján, figyelembe véve a település lakosságszámát - a megyei jogú város polgármestere, a fővárosi kerületi önkormányzat polgármestere illetményének 60%-ának megfelelő mértékű, vagyis bruttó 780.000 Ft/hó összegű illetményre jogosult;
2.	költségtérítése az illetményének 15%-a, azaz bruttó 117.000 Ft/hó
3.	illetményén felül nyelvpótlékra jogosult 23.190, -Ft/hó összegben.

Zalakaros, 2024. október 3.		

